વાસંતી બોલી, ‘બોલ, નમન ! જોયું વિશ્વાસનું ફળ ? વૈજ્ઞાનિક દષ્ટિએ તારો વિશ્વાસ ફળ્યો, અધ્યાત્મિક દષ્ટિએ મારો. બોલ, બાળકનું નામ શું રાખશું ? વિશ્વાસ ?’ મહિનો આખો નામ શું રાખવું તેની દ્વિધામાં વીતી ગયો. રોજ સવારની પૂજા થતી રહી ને એ દિવસે પૂજામાંથી જ મહિનો પૂરો થઈ ગયો હતો ને વાસંતીને ઉબકો આવતાં, ઊભી થઈ તે બાથરૂમમાં દોડી. લક્ષ્મીબહેનની ઘંટડી વગાડતો હાથ થંભી ગયો. પ્રાર્થના પૂરી થઈ ન શકી. ઘનશ્યામભાઈ વાસંતીની તબિયતે ચિંતિત થઈ ગયા. નમન ગભરાઈ ગયો. બાપ-દીકરો બંને ઊભા થઈ ગયા.